৭ জুলাই থেকে ইসরাইলের নৃশংস হামলায় নারী, শিশুসহ নিহতের সংখ্যা সহ¯্রাধিক। প্রতিদিনই হতাহতের সংখ্যা বৃদ্ধি পাচ্ছে। এই হামলার নিন্দা ও প্রতিবাদ জানাচ্ছে সারা বিশ্ব। মার্কিন যুক্তরাষ্ট্রসহ বিশ্ববাসী হামলা বন্ধের আহ্বান জানানো সত্ত্বেও ইসরাইল আন্তর্জাতিক সব আহ্বান উপেক্ষা করে হামলা অব্যাহত রাখার ঘোষণা দিয়েছে। জাতিসংঘ নিরাপত্তা পরিষদ এক বিবৃতিতে গাজায় যুদ্ধবিরতির আহ্বান জানিয়েছে। পরিষদের ১৫ সদস্যের সবাই বিবৃতিতে স্বাক্ষর করেছেন। গাজায় ইসরাইলি হামলার বিরুদ্ধে এই প্রথম নিরাপত্তা পরিষদের পক্ষ থেকে বিবৃতি দেয়া হলো। গাজায় যে হামলা হয়েছে তা নৃশংস, অমানবিক ও মানবতাবিরোধী। সেখানে মানবিক বিপর্যয়ের সূচনা হয়েছে। জাতিসংঘ নিরাপত্তা পরিষদের বিবৃতি, বিশ্বসম্প্রদায়ের আহ্বান, কোন কিছুই আমলে নিচ্ছে না ইসরাইলি প্রধানমন্ত্রী বেনিয়ামিন নেতানিয়াহু। তিনি বলেছেন, ‘গাজা উপত্যকায় ফিলিস্তিনি যোদ্ধাদের বিরুদ্ধে সামরিক অভিযান বন্ধে আন্তর্জাতিক চাপ প্রতিহত করা হবে। কোনো আন্তর্জাতিক চাপই আমাদেরকে সর্বশক্তি প্রয়োগ করা থেকে বিরত রাখতে পারবে না।’ নেতানিয়াহুর এই দম্ভোক্তি শুধু ফিলিস্তিন নয়, গোটা মুসলিম বিশ্বের জন্য এক নির্মম উপহাস। দুর্ভাগ্য সৌদি আরবসহ আরববিশ্ব নীরব দর্শকের ভূমিকা পালন করে চলেছে। যে মুসলিম জাতির বীরত্বপূর্ণ ভূমিকায় জালেমের অত্যাচার স্তব্ধ হয়ে গিয়েছিল, নারী-শিশুর ওপর নির্যাতন, জুলুমের অবসান ঘটেছিল, যে মুসলিম সৈনিকের ঘোড়ার ক্ষুরের পদধ্বনি জালেমের দর্প ভেঙে চুরমার করে দিয়েছিল সেই মুসলিম জাতি আজ নির্বিকার। ভোগ-বিলাস, আরাম-আয়েশ আর গদি রক্ষার চিন্তায় তারা সা¤্রাজ্যবাদী শক্তিকে সন্তুষ্ট করার কাজেই নিয়োজিত। যার কারণে বেনিয়ামিন নেতানিয়াহু এই দম্ভোক্তি করার দুঃসাহস দেখাতে পেরেছেন। নেতানিয়াহু ভালো করেই জানেন, যাদের পরিকল্পনা ও প্রশ্রয়ে ইসরাইল বেড়ে উঠেছে তাদের প্রশ্রয় এখনো অব্যাহত আছে। নেতানিয়াহুর যুদ্ধংদেহি মনোভাব অন্য যেকোনো সময়ের মতোই উগ্রভাবে প্রকাশিত হয়েছে।